Mentor sê Gigaba was verantwoordelik vir Guptas se Indië-vlugroeteplanMense kyk op ‘n skerm na die getuienis van voormalige ANC-LP Vytjie Mentor voor die kommissie van ondersoek na staatskaping. Foto: Karen Sandison/African News Agency Vytjie Mentor, voormalige ANC-LP, het Maandag tydens haar getuienis voor die kommissie van ondersoek na staatskaping gesê nadat sy die bevordering tot minister van openbare ondernemings van die hand gewys het en die Suid-Afrikaanse Lugredery (SAL) se roete na Indië beëindig is, is Malusi Gigaba, tans minister van binnelandse sake, in dié pos aangestel. Mentor het gesê die Guptas se verkose lugredery, Jet Airways, het die roete oorgeneem. Mentor het Maandag getuig oor die bewerings wat sy in 2016 gemaak het teen voormalige pres. Jacob Zuma, die Gupta-broers en die regeringsbeamptes wat glo in hul sakke was. Dit het gelei tot omstrede kontrakte van nagenoeg R6 miljard met staatsinstellings. Ajay Gupta het glo aan haar gesê dat Barbara Hogan, toe minister van openbare ondernemings, afgedank sal word deur ŉ kabinetskommeling en dat sý die pos kan vul as sy instem om SAL se Indië-roete te beëindig. “Ek het begin om sy kapasiteit te bevraagteken om my ŉ minister te maak en dat hy selfs geweet het daar sal ŉ kabinetskommeling wees. Hy het gesê hy sal ŉ goeie woordjie vir my doen by die president. Ek het geskok gereageer en hy het gesê ‘ons doen dit gewoonlik’.” Mentor het glo toe vir Ajay oor SAL se Indië-roete uitgevra en hy het gesê SAL se omkeerstrategie werk nie en die lugredery verloor baie geld. “Ek het hom gevra hoe sal al die mense wat na en van Indië reis vervoer word en hy het gesê hulle [die Guptas] het ŉ baie goeie verhouding met Jet Airways wat sal verseker die vliegroete bestaan. Hogan is toe afgedank en met Gigaba vervang. Onmiddellik daarna het SAL nie meer na Indië gevlieg nie en Jet Airways het oorgeneem.” Mcebisi Jonas het Vrydag getuig Ajay het hom omkoopgeld van R600 miljoen aangebied om die bevordering tot minister van finansies te aanvaar en dan die omstrede familie se opdragte uit te voer. Hulle het hom glo ook R600 000 eenmalig aangebied en selfs gevra of hy ŉ sak het om die geld in te dra. Hy het die aanbod van die hand gewys en die Gupta-woning verlaat. Vincent Maleka, lid van die kommissie se regspan, het gesê verskeie van die regsverteenwoordigers van dié wat deur die getuies geïmpliseer word, het aansoek gedoen by die kommissie om getuies te kruisondervra.